**Исбаьхьаллин литература ешар**

**Коьчал: « Ворх1 г1иллакх»**

**1алашонаш: Берашна Гелогоева Сайд-Мохьмадан байт «Ворх1 г1иллакх» йовзийтар**

**1аморан: Къамел кхиор**

**Кхиаран: Нохчийн г1иллакхаш довзийтар**

**Кхетошкхиоран: Бераш г1иллакхе, оьзда кьиор**

**Г1ирс: Зезаг, шиъ ведар, г1анташ, п1аьлдиг**

**Интеграци: Къамел кхиор, физкультура**

**Кепаш:**

**Хьехаран некъаш:**

1. **Ойла т1еерзор.**

*Маршалла хотту берашка*

**Кхиорхо:** Бераш, де дика хуьлда шун.

**Бераш:** Де дика хуьлда!

**Кхиорхо:** Цхьа го а бина, бертахь охьаховшур дув ай.

*Чоьхьайолу йоккха стаг* *(чохьберш хьалаг1овтту)*

**Кхиорхо:** Марша ян хьо, Баба! Хьало хьайгара п1аьлдиг.

**Баба:** Делера маршалла хуьлда хьуна. Къадъелла йог1ура со-м. Бераша дайн г1иллакхех лаьцна хаза дийцарш дуьйцу аьлла хезна еара со-м.

**Кхиорхо:** Дика еана! Кхуза охьахаа. Тхан бераш ч1ог1а г1иллакх долуш ду, х1инца х1окхара хьуна гойтура ду царех цхьадерш.

Бераша гойту суьрташ.

Хьалхара сурт:

Бераш маршрутки т1ехь воккха стаг чуваьлча хьалаг1овтту.

Шолг1а сурт:

Новкъа хи дохьуш йог1учу зудчуьнгара ведарш схьа а эцна, иза д1акхетайо.

Кхоалг1а сурт:

Леташ ши к1ант хуьлу. Йо1а йог1ий юкъа йовлакх тосу, дов д1адолу.

**Кхиорхо:** Баба, иштта хаза г1иллакхаш леладо тхан бераша.

**Кхиорхо:** Нохчийн г1иллакх-оьздангалла – вайн къоман хазна ю. Х1унда аьлча, адамийн дахарехь  коьрта лехамаш бу: эхь-ийманний, яхь-оьздангаллий, г1иллакхе-лераме хиларий. Оцу г1иллакхех муьлххачу цхьаннах стаг д1ахаьдда велахь, цуьнан дахар дуьззина хир дац. Х1ора а угар хьалха, шен деца-ненаца г1иллакх лаьцна, иза д1акхоьхьуш хила веза: церан сий-т1алам беш а, цара аьлларг кхочушдеш а. Уьш т1ебаьхкича, хьала а г1аьттина, царна охьаховша меттиг яла еза, цара аьлларг дан деза, царна муьт1ахь хила веза. Нагахь санна, шаьш г1аш цхьанхьа даха новкъа девллехь, аьрру аг1ор, жима т1аьхьо х1оьттина ваха веза. Амма цхьа кхерам х1оьттинехь, дега-ненера хьалха вала веза.

1. **Сада1аран киртиг.**

Оха куьйгаш хлоп-хлоп-хлоп,

Оха когаш топ-топ-топ,

Оха б1аьргаш лап-лап-лап,

Оха белшаш чик-чик-чик.

Тхо д1адоьрзу, тхо схьадоьрзу,

Оха тхайна го а боккху.

Охьаховжу, хьалаг1овтту,

Оха тхайна го а боккху.

1. **Исбаьхьаллин литература ешар.**

**Кхиорхо:**Цкъа вай г1иллакхех лаьцна байт ешале, алайша х1ун тайпа г1иллакхаш девза шуна?

Берийн жоьпаш.

**Кхиорхо:** Вай байт юккъехь шуна ца девза дешнаш хила тарло. Билгалдахий вай уьш.

«Сий» бохучу дешан маь1нех кхетий шу? Вай вон лелаш долу берана сий доцуш ду олу. Адамера цхьа вон х1ума даьлчи, цуьнан сий дайна олу, иза нехан лерам д1абалар ду. Али вай массара цхьаьна«сий».

«Т1аьхье» бохучу дешан маь1нех кхетий хьо? Берах шен ден т1аьхье олу. Али вай массара цхьаьна«т1аьхье».

*Кхиорхочо байт ешар.*

**Ворх1 г1иллакх**

(Гелогаев  Сайд-Мохьмад)

Кхуьийла Нохчийчохь ворх1 т1аьхье къоман,

Ц1ерш дагахь латтаеш ворх1е а ден.

Ворх1е а стигал к1ел ворх1 нана хьоме,

Йиц ца еш, ехийла вайн ворх1 т1аьхье.

Ворх1 ден ц1е ца хуург лай лоруш хилла.

Ворх1 нана йицйинарг ву кхузза лай.

Лайн амал сих йоьлларш безна бац  Далла.

Ларлойла цу амалх ворх1 т1аьхье вайн.

Ворх1 йишин цхьа ваша иллешкахь вуьйцу,

Уьш хиларх воккхавеш, сий дарна цо.

Ворх1 вашас йишин дог  цхьатерра хьоьсту:

Цхьатерра ло цунна дог х1ораммо.

Ду нохчийн ворх1 г1иллакх

                                        ворх1  ломал сийлахь:

Ларар шен да-нана, дар халкъан сий,

Дайн г1иллакх д1акхехьар, йижарий сий дар,

Собар дар, бакъ хилар, ц1е ларъяр шен.

**Кхиорхо:** Стенах лаьцна ю байт?

Муха лара деза да-нана?

Йижарийн сий дан дезий?

Кхин муьлхарш дуьйцу г1иллакхаш байта т1ехь?

**Кхиорхо**: Бакъа боху. Х1инца шуна муьлха г1иллакхаш доьвза хьожара дув ай ловзарца.

1. **Ловзар «Хаза г1иллакхаш»**

**Кхиорхо**: Х1окха жазалгех вай дийр ду зезаг. Х1ораммо цхацца жазалг т1е уьнт1е дуьллар ду, шеца г1иллакх дуьйцаш. Масала, (цха дакъа схаоьций) Зудчо вог1учу стагана некъ бита беза.

**Бер 1**: Вокханиг вистхуьлуш, жиманиг юкъа ца г1ерта.

**Бер 2:** Жимачо воккхачунна некъ бита беза.

**Бер 3:** Аса дадийна ламаз эца кечам беш г1о до.

**Бер 4:** Баба туьканара ц1а йог1уш, аса дуьхьал воьдий, цуьнгара т1оьрмиг схьаоьцу.

**Бер 5:** Сан дас а, нанас а тхоьга веана хьаша ч1ог1а лору.

**Бер 6:** Д1авоьдачу хьешанна генна т1аьхьа довлу.

**Кхиорхо:** Ма нийса боху аша, шуна-м дуккха г1иллакхаш хууш хилла. Ма г1иллакх долуш бераш дукха шу.Х1ара зезаг санна хаза ду-кх вайн г1иллакхаш. Кхин а кхача ца даллал ма дукха ду вайн нохчийн къоман уьш.

Хьан эра дара соьга, мичхьара схьадоьвлла вайна и хаза г1иллакхаш?

**Бер**: Г1иллакхаш ду вайна ялсманере деана.

**Кхиорхо**: Нийса боху. Г1иллакхаш дер ду ялсманера деана. Вайн Везачу Дала Шена уггаре дукхавезачу, уггаре оьздачу, уггаре г1иллакх шеца долчу Мухьаммад Пайхмарехуьла (Делара салам маршалла хьулийла цунна) вайна доьвзийтина. Вайн къоман кица ду: «Оьздангалла- диттан г1ад ду, амма г1иллакх- диттан гаьннаш ду».

**Кхиорхо**: Г1иллакхаш массара леладой?

**Бер:** Г1иллакх массара лела ца до.

**Кхиорхо**: Нийса боху. Абубакарова П1ет1амата дуьйцу, х1ун хьулу г1иллакхах воьхча?

**«Г1иллакх»**

 [***Абубакарова***](http://www.stihi.ru/avtor/opcmxobkru) ***П1ет1мат***

Вай  дай  баьхна , лелош  оьзда г1иллакх
Вовшийн даим   лоруш,  дола деш.
Динан  мехха  нохчийн  1адат хилла-кх,
Кхиош  ц1ена  маьрша  синойн  беш.

Х1инца адам даьлла вовшийн  хийра,
Ларам-лерам хьеха а ца бо.
Синна деза хилларг,хилларг сийлахь
Къоначарна  цхьа  мехаза го.

Баккхийчарна хьала  уьш ца г1овтту,
Кегийчеран терго мела  йо.
Могуш-парг1ат?-хатта  а ца хотту,
Г1иллакхехь а шира 1адат го.

1. **Рефлекси.**

-Хаза хийтира шуна вай тахана дийцинарг ?

- Уггаре хаза хеттарг х1ун дара шуна?

-Хаза ца хеташ х1ун дара шуна?

**Кхиорхо:** Тахана вай биначу белхан муха жам1 дийр дара аша.

**Бер:** Г1иллакх лело деза, г1иллакхе хила веза, г1иллакх доцург сий доцуш ву.

**Кхиорхо:** Нийса боху.Т1аккха, Баба, реза хилин хьо тхан бешарчу берашна?Г1иллакхе хийтин х1уна х1орш?

**Баба:** Дера, шайн жималле хьажича, ч1ог1а г1иллакх долуш ду х1ара бераш. Ткъа х1инца сан д1аяха деза, хаза самукъа даьккхи аша сан. 1 дика йойла шун!

**Бераш:** 1адика Дала йойла!

Кхиорхо М.А.Мутушова